Martin Henriksen (DF), 2008-12-05:
Hvis nogen undrer sig over, hvorfor jeg står og kigger op på tilhørerpladserne, kan jeg sige, at det jo er, fordi man kunne have en forventning om, at Pernille Rosenkrantz-Theil, som har meldt sig ind i Socialdemokratiet, nu vil komme ind og smide høns ned i Folketingssalen.
Man får også det indtryk, når man har set mediedækningen det sidste døgns tid, at det ikke så meget er Pernille Rosenkrantz-Theil, der har meldt sig ind i Socialdemokratiet, som det er Socialdemokratiet, der har meldt sig ind i Pernille Rosenkrantz-Theil.
Det næste bliver vel, at Asmaa Abdol-Hamid også melder sig ind, og så bliver Socialdemokraternes dyrevelfærdspolitik sådan, at man generelt går ind for, at alt kød skal være halalslagtet.
Det er i hvert fald sådan lidt pudsigt og tankevækkende, når man læser det her forslag og ser, hvordan og hvorledes det foregår i Socialdemokratiet nu om dage.
Hvis man skal sige noget pænt om det her beslutningsforslag, vil det være, at det jo altid vil være godt, at man oplyser forbrugerne - også forbrugere, der går op i dyrevelfærd - om, hvordan og hvorledes produkterne er blevet til.
Ifølge forslaget skal vi afsætte 1 mio. kr. som man godt nok ikke har nogen finansiering til - til at iværksætte et arbejde for at undersøge, om man kan etablere en frivillig ordning.
Fra Dansk Folkepartis side ser vi meget gerne på, om man kan gøre mere for at oplyse forbrugerne, men jeg tror ikke, at det vil være det her forslag, der gør nogen forskel.
Et forslag, der fylder under en kvart side, kan vel ikke påstås at være specielt gennemarbejdet.
Jeg tror også, at grunden til, at man lægger op til, at det skal være en frivillig ordning, vel er, at hvis vi f.eks. skulle pålægge polske producenter nogle bestemte ting, for at de kunne få det her mærke, så ville de formentlig hævde, at det ville være en handelsbarriere og tage det til EF-Domstolen, og så ville de socialdemokratiske ideer jo nok falde lidt fra hinanden.
Vi har også tidligere i dag, da vi diskuterede dyrevelfærdspolitik, hørt, at Socialdemokraterne har sagt, at man vil gøre så og så meget for dyrevelfærden, så længe vi må for EU.
Så jeg tror, der er en masse ting, Socialdemokraterne ikke har taget højde for, og det er vel også derfor, man sådan set lægger op til noget, som er et slag i luften.
Jeg synes, det er lidt tankevækkende, at man kommer med sådan et forslag, som er så småt, for Socialdemokraterne har haft rig lejlighed til at stemme for markante forbedringer for dyrevelfærden, men man har altså valgt at stemme imod i 2001 og 2002.
Man har stemt imod en kulegravning af dyreværnslovgivningen med henblik på at forbedre dyrevelfærden, man har stemt imod en oprettelse af et dyrevelfærdspoliti, som Dansk Folkeparti har foreslået, man har stemt imod et forbud imod dyresex, og man har stemt imod et forbud imod rituelle slagtninger.
Alt det har man stemt imod i Folketingssalen, og som et modsvar til det - går jeg ud fra - kommer man med et forslag om, at det skal undersøges, om der kan gøres noget frivilligt.
Vi stiller gerne spørgsmål til ministeren i udvalgsarbejdet og diskuterer løbende og diskuterer gerne med andre partier, om man kan gøre noget for at styrke forbrugeroplysningen.
Men det bliver nok ikke med det her forslag.